Sundhedsstyrelsen kommer med mange udmeldinger disse dage. Der er to fællestræk ved udmeldingerne. De bliver gradvist mere og mere dystre, og samtidig er den evidens, de lægger til grund stadig (efter fadæsen med skituristerne) et udtryk for cherry picking. De udvælger de data, der passer ind i deres strategi, tager skyklapperne på og trasker videre. Det skal nok gå!

Heldigvis synes regeringen langsomt at fatte alvoren. De laver mere vidtrækkende indgreb end sundhedsstyrelsen opfordrer til. Og jeg kan godt forstå dem. For 3 uger siden manede sundhedsstyrelsen til ro.

Ville ikke teste de smittede, medmindre de havde feber over 38,5. Sendte de asymptomatiske ud i samfundet igen, så vi kunne få smitten spredt i hele samfundet. Det er resultatet af den forfejlede politik vi høster nu.

Allerede dengang var der solid evidens for at asymptomatiske smittede. Jeg skrev om det d. 2. februar, længe inden krisen blev en realitet. Og mens epidemiologerne stadig mente man trygt kunne tage på skirejse.

Evidensen for at det var nogle usædvanlige betragtninger sundhedsstyrelsen kom fra gennemgik jeg d. 2 februar.

Og igen i slutningen af februar:

Igen. Jeg er blot en speciallæge i fodvorter uden andet at have det i, end at jeg har læst samtlige videnskabelige artikler om Corona (og det er overskueligt, fordi lægerne ikke har tid til at producere papir, mens deres patienter dør som fluer). Og hvis man bruger de artikler og den viden der er fra dem, som man normalt bruger videnskabelige data, så er det et helt andet billede, der tegner sig end det sundhedsstyrelsen melder ud.

De fortsætter deres lemfældige omgang med videnskabelige data, senest i deres notater om hvor mange der forventes smittet, og hvor mange af dem, der får brug for intensiv hjælp.

Vi ved, at de asymptomatisk coronatilfælde smitter (link til data er i de indlejrede link) og alligevel så tester vi ikke sundhedspersoner, der arbejder med sårbare. I USA er coronavirussen begyndt at rydde ud i plejehjemsbeboerne. 18 døde samme sted. Igen høster Corona blandt de svage. Det krævede en ansat, der smittede. Ikke mere. Ikke mindre. Det kommer til at ske i Danmark også, hvis vi ikke tager ved lære. I stedet er det meldt ud, at man lige skal blive hjemme til man føler sig rask, hvis man har lette symptomer på virusinfektion. Her er der en af de største undersøgelser overhovedet, der viser man smitter op til 20 dage efter infektion. Så deeeeet. Jo.

Men igen mener sundhedsstyrelsen ikke, vi kan identificere os med kineserne. Danskere er helt anderledes. Vi er åbenbart ikke den type homo sapiens, der smider virus ud i æteren så længe.

Hvad angår antal smittede lander sundhedsstyrelsen på 600.000 over de næste 3 måneder. Men det er kun 60.000 der kommer i kontakt med sundhedsvæsnet og kun 11.000, der forventes indlagt. Spørg italienerne, hvordan de opfatter det tal. Det river gennem deres samfund og høster som en ebolainfektion i en middelstor afrikansk landsby. De kan ikke stoppe det. Men her er danskere helt anderledes end italienerne.

De foreløbige tal viser at ca. 10-15% af smittede (naturligvis kun italienere og kinesere) bliver så alvorligt syge, at de skal indlægges og 5% får brug for intensiv terapi. Det vil sige at antallet af indlagte i Danmark må forventes at blive 60.000-90.000 og antallet af syge med behov for intensiv terapi vil være 30.000. Men det er naturligvis kun, hvis vi minder om kinesere og italienere.

Sundhedsstyrelsen er dog en frisk samling optimister, og mener vi er mere end 10 gange så robuste som italienerne og kineserne.

Samtidig fremhæver de også at vi jo allerede er gået i gang med afbødningen. De kunne også lige fremhæve, at grunden til vi er i gang med afbødning er, at de i endnu længere tid end italienerne ignorerede det stigende antal danskere, der kom hjem fra coronaplagede områder og dermed faktisk har sørget for, at Danmark formentlig er lidt dårligere stillet end Italien på det område.

I forhold til karantæne og inddæmning, mener sundhedsstyrelsen (ud fra deres særdeles optimistiske tal på omkring 600.000 smittede) at vi kan lidt det samme som Kina og Sydkorea.

I Wuhan sømmede myndighederne yderdørene fast, så folk ikke kunne komme ud. De lod folk dø i deres hjem. De smed mennesker, der overtrådte forbudet mod at være ude, i store karantænelejre.

I Sydkorea spærrede de alle smittede inde. Iskoldt og kynisk. Og lavede udgangsforbud. Indgribende, men ret virksomt.

Den dag jeg ser politiet i Danmark skyde en gammel dame ned for at overtræde udgangsforbuddet, ser dem smide folk i fængsel for at hamstre eller begynder at spærre udgangsdørene på plejehjem med koranklodser, så er jeg villig til at genoverveje om vi kan det samme, som de mere totalitære regimer. Men indtil da, tillader jeg mig at tvivle. Det er jo ikke fordi jeg siger, vi har ringe karantæneforanstaltninger, jeg siger bare, at vi ikke kan helt det samme, som diktaturerne kan.

Og derfor må vi forvente, at sygdommen kommer til at florere ligeså livligt som i italien. Så de 600000 sundhedstyrelsen regner med bliver smittet over de næste 3 måneder, er helt urealistisk. Det bliver mange flere og 5% får brug for en respirator.

Og så begynder det at snerpe til med intensivpladserne. Der vil nok komme et ikke nærmere defineret underskud i respiratorer på omkring 8493. Det er ikke et tal, jeg som sådan har lavet nogle store undersøgelser for at komme frem til, men blot et tal jeg har hevet op ad hatten, fordi det passer i mit kram. Lidt som de tal sundhedsstyrelsen trækker op af hatten.

I forhold til dødelighed, så mener sundhedsstyrelsen vi ligger nærmere Sydkorea. Landet, der effektivt fik stoppet smitten med vidtgående karantæner, smitteopsporing og behandling. Sundhedsvæsnet nåede aldrig at blive presset. Og så overlever man.

Det er ikke der vi er. Det er det godt nok ikke.

I forhold til beredskab ligger Danmark også helt i top. Vi kan angiveligt lave 875 intensivpladser, nu vi har støvet 875 respiratorer op. Men det kan vi ikke. En intensivplads er ikke gjort ved, der er en respirator. Der skal være læger. Invasiv overvågning. Alt muligt gejl, som anæstesilæger og sygeplejersker har brug for.

Jeg savner lidt at vide, hvad der gør, at sundhedsstyrelsen mener, at denne virus bliver from som et lam, når den lander i Danmark?

Hvorfor bliver dødeligheden ekstremt lav i Danmark?

Hvorfor spreder den sig så lidt i Danmark?

Og hvorfor mener sundhedsstyrelsen at det kun er 0,3% af danskere med corona der skal have intensivhjælp, når tal fra Kina og Italien viser at det er 5% der ender i respirator?

Anyways. Der er ikke meget nyt på området. Link til videnskabelige artikler ligger i ovenstående indlejrede link.

Det er meget sjældent jeg er glad for at politikere overruler fagkundskaben, men selv en cand.polit, må undre sig over den enorme diskrepans, der er mellem sundhedsstyrelsen indtil nu ganske forfejlede meldinger og det kaos, der hersker i Spanien og Italien. Kig nu op fra bøgerne og se hvad den her virus kan.

Videnskaben er en ting, men det her er nok det største tegn på, vi er på den:

ISIS fraråder terroristerne at rejse til Danmark pga coronaepidemien. Uha uha.

Så hellere de fredelige forhold i Syrien og Afganistan.